**Rex Todhunter Stout** (\* 1. december 1886, Noblesville, Indiana, USA – † 27. október 1975, Danbury, Connecticut) bol americký spisovateľ prevažne detektívnych príbehov. Najznámejším je jeho detektív Nero Wolfe, tučný génius s jedinečnými vyšetrovacími metódami. Uviedol ho v románe *Zmija* (Fer-de-lance, 1934), a hneď si získal obľubu čitateľov.
Postava Nera Wolfa bola nominovaná na Best Mystery Series of the Century (Najlepšia záhadná séria storočia) v Bouchercon, a Rex Stout bol nominovaný na Best Mystery Writer of the Century (najlepší spisovateľ záhad storočia).

Život
-----

### Detstvo

Narodil sa v Noblesville, Indiana, USA, ako šieste z deviatich detí. Jeho rodičia, vyznaním kvakeri. Otec John Wallace Stout a matka Lucetta Elizabeth Todhunter Stout, sa krátko po jeho narodení presťahovali do mesta Wakarusy v Kansase. Jeho otec bol učiteľ, ktorý povzbudzoval svojho syna, aby čítal, čo viedlo k tomu, že Rex do veku štyroch rokov prečítal celú Bibliu dvakrát.

Keď mal 9 rokov, bol známy ako zázračne dieťa v matematike.

Chodil na Topeka High School v Kansase, a na University of Kansas, Lawrence. Jeho staršia sestra Ruth Stoutová napísala niekoľko kníh o bezúdržbovom záhradníctve a niekoľko spoločenských komentárov.

### Mladosť

V rokoch 1906 – 1908 slúžil v americkom námorníctve ako nižší dôstojník na oficiálnej jachte prezidenta Tedda Roosevelta. 

Po ukončení služby v námorníctve skúsil študovať právo. Keď dostal šek na 14 dolárov za báseň, ktorú mu uverejnili v časopise, rozhodol sa skončiť štúdium. Živil sa rôznymi zamestnaniami, vrátane predavača cigariet. Popritom publikoval v časopisoch poviedky, básne a články. V roku 1916 vyvinul Rex školský bankový systém, ktorý bol zavedený približne v 400 mestách po celých Spojených štátoch amerických.

V roku 1927 odcestoval do Paríža kde sa venoval písaniu beletrie.

Tvorba
------

Začiatky tvorby siahajú do roku 1910 kedy Rex Stout publikoval v časopisoch poviedky, básne, články. Než v roku 1934 stvoril Nera Wolfa, napísal tri romány, medzi nimi napríklad *Podobný ako Boh* 1929 (*How Like a God*, psychologický príbeh žiarlivosti), ktoré mali pochvalné kritiky, avšak nenašli úspech u čitateľov.

V roku 1934 vychádza jeho prvý detektívny príbeh s legendárnym detektívom Nerom Wolfom, ktorý je rozprávaný Wolfovým asistentom Archie Godwinom. Kniha *Zmija* (*Fer-de-lance*) si získala pozornosť čitateľov a stala sa úspešnou. Rex Stout v detektívkach s Nerom Wolfom úspešne spája napätie, osobitosť, vtip, a prekvapuje rozuzlením.

Po Zmiji vychádzajú v pravidelných intervaloch ďalšie nemenej úspešné diely s týmto detektívom a osadenstvom jeho domu. Z Nera Wolfa sa stáva legenda, ktorá sa vyrovná Sherlockovi Holmesovi, alebo Herculovi Poirotovi.

Okrem príbehov s Nerom Wolfom napísal aj niekoľko kratších poviedok, ktoré vydal v zbierkach, a vytvoril ďalších detektívov ako Tecumseh Fox a Doly Bonnerová, ktorí však už slávy Nera Wolfa ako detektívi nedosiahli.

Vo svojej tvorbe uvedie tučného detektíva aj do prostredia skutočnej vojny, stálej „vojny" s políciou, stretu s FBI a v neposlednom rade k smrteľnému boju s jeho najväčším nepriateľom, nebezpečným a inteligentným gaunerom Zeckom.

V 1975 mesiac pred svojou smrťou vydal 72. detektívny príbeh *Rodinná záležitosť* (*A Family Affair*). O desať rokov neskôr bol objavený sedemdesiaty tretí príbeh, ktorý bol nazvaný *Death Times Three*.

Iné aktivity
------------

V 20. rokoch pomohol odštartovať a rozbehnúť vydávanie časopisu *The New Masses*.

Počas druhej svetovej vojny sa angažoval v organizácii Fight for Freedom (Boj za slobodu) a písal propagandu. Pracoval tiež v skupine Friends of Democracy, bol predsedom Writers' War Board a podporoval OSN. Vyjadril extrémny, antifašistický postoj a v roku 1943 publikoval esej We Shall Hate or We Shall Fail. Počas vojny a po vojne viedol spoločnosť pre Prevenciu tretej svetovej vojny (Society for the Prevention of World War III).

Keď vojna skončila stal sa aktivistom United World Federalists.

Keď začala protikomunistická éra v rokoch 1940 – 1950 ignoroval predvolanie House Un-American Activities Committee (Dom výboru protiamerických aktivít).

Neskôr prezentoval svoje pohŕdanie komunizmom vo svojich príbehoch, kde Archie Godwin a Nero Wolfe vyjadrili svoj odpor ku komunistom.

V rokoch 1943 až 1945 bol predsedom Združenia amerických spisovateľov (Authors Guild) a od roku 1951 predsedal stavovskej organizácii amerických spisovateľov detektívok (Mystery Writers of America).

Stout a FBI
-----------

Rex Stout bol jedným z mnohých amerických spisovateľov, ktorých sledovala Hooverova FBI. J. Edgar Hoover ho podozrieval, že je buď komunista, alebo ovládaný komunistickými skupinami.

Stout svoj odpor k FBI premietol aj do svojich príbehov.

Osobný život
------------

V roku 1916 sa oženil s Fay Kennedy. Manželstvo bolo bezdetné a rozviedli sa v roku 1932. Ešte v ten istý rok sa Rex oženil s Polou Weinbach Hoffmann, návrhárkou z Viedne, s ktorou mal dve deti.

Diela
-----

* **Zmija**, (Fer-de-lance, 1934)
* **Liga vydesených**, (The League of Frightened Men, 1935)
* **Dedičstvo Kláry Foxovej**, (The Rubber Band, 1936)
* **Červená kazeta**, (The Red Box, 1937)
* **Príliš veľa kuchárov**, (Too Many Cooks, 1938)
* **Kto pochoval Cézara**, (Some Buried Caesar, 1939)
* **Horký koniec**, (Bitter End, 1940)
* **Len cez moju mŕtvolu**, (Over My Dead Body, 1940)
* **Jeho posledná vôľa**, (Where There´s a Will, 1940)
* **Čierne orchidey**, (Black Orchids, 1942)
* **Schôdzka so smrťou**, (Cordially Invited to Meet Death, 1942)
* **Orchidey a uniformy**, (Not Quite Dead Enough, 1944)
* **Pasca**, (Booby Trap, 1944)
* **Najmem muža**, (Help Wanted, Male1945)
* **Hlas zo záhrobia**, (The Silent Speaker 1946)
* **Namiesto dôkazu**, Instead of Evidence, 1946)
* **Živý mŕtvy muž**, (Man Alive, 1947)
* **Priveľa žien**, (Too Many Women, 1947)
* **Skôr než umriem**, (Before I Die, 1947)
* **Posledná jazda**, Bullet for One, 1948)
* **Nenoste kvetiny**, (Omit Flowers, 1948)
* **Prima jed**, (More Deaths Than One 1948)
* **Nepríjemnosti v 35. ulici**, (Trouble in Triplicate, 1949)
* **Okrídlená zbraň**, (The Gun with Wings, 1949)
* **Druhé priznanie**, (The Second Confession, 1949
* **Dvere k smrti**, (Three Doors to Death 1950)
* **Vražedná žiarlivosť**, (Disguise for Murder, 1950)
* **V najlepších rodinách**, (British title Even in the Best Families, 1950)
* Curtains for Three, 1951)
* **Vražedná kniha**, (Murder by the Book, 1951)
* **Polišov vrah**, (The Cop-Killer, 1951)
* **Krpec a opica**, (The Squirt and the Monkey, 1951)
* Triple Jeopardy, 1952
* **Náhla smrť**, (Out Goes She, 1952)
* **Toto ťa nezabije**, (This Won't Kill You, 1952)
* **Domov znamená bezpečie**, (Home to Roost, 1952)
* **Zlaté pavúky**, (The Golden Spiders, 1953)
* **Pozvánka k vražde**, (Invitation to Murder, 1953)
* **Nulový kľúč**, (The Zero Clue, 1953)
* Three Men Out, (1954)
* **Čierna Hora**, (The Black Mountain, 1954)
* **Skap ako pes**, (Die Like a Dog, 1954)
* **Keď niekto spácha vraždu**, (When a Man Murders... 1954)
* **Pred polnocou**, (Before Midnight, 1955)
* **Diplomatická vražda**, (Immune to Murder, 1955)
* **Ďalší svedok**, (The Next Witness, 1955)
* **Na toho už zabudnite**, (Might as Well Be Dead, 1956)
* **Smrť prichádza oknom**, (A Window for Death, 1956)
* **Traja svedkovia**, (Three Witnesses, 1956)
* **Príliš veľa detektívov**, (Too Many Detectives, 1956)
* Might as Well Be Dead, 1956
* **Traja kandidáti na elektrické kreslo**, (Three for the Chair, 1957)
* **Veľkonočná procesia**, (Easter Parade, 1957)
* **Piknik štvrtého júla** (Fourth of July Picnic, 1957)
* **Vianočný večierok**, (Christmas Party, 1957)
* **Keby smrť niekedy spala**, (If Death Ever Slept, 1957)
* **A ešte štyri ďalšie**, (And Four to Go, 1957)
* **Vražda nie je vtip**, (Murder Is No Joke, 1958)
* **Vražda s intrigami**, (Frame-Up for Murder, 1958)
* **Osudné šampanské**, (Champagne for One, 1958)
* Murder in Style, 1959
* **Literárne vraždy**, (Plot It Yourself, 1959)
* Three at Wolfe's Door, 1960
* **Postup číslo tri**, (Method Three for Murder, 1960)
* **Tanier plný jedu**, (Poison à la Carte, 1960)
* **Vražda medzi kovbojmi**, (The Rodeo Murder, 1960)
* **Priveľa klientov**, (Too Many Clients, 1960)
* The Final Deduction, 1961
* Homicide Trinity, 1962
* **Gambit**, (Gambit, 1962)
* **Honba za matkou**, (The Mother Hunt, 1963)
* **Vražedné trio pre tupé predmety**, (Trio for Blunt, Instruments 1964)
* **Právo na smrť**, (A Right to Die, 1964)
* The Doorbell Rang, (1965)
* **Smrť nehanebnice**, (Death of a Doxy, (1966))
* **Kde je môj otec**, (The Father Hunt,1968)
* **Smrť letného hosťa** (Death of a Dude, (1969))
* **Nasaďte mu psiu hlavu**, (Please Pass the Guilt, 1973)
* **Rodinná záležitosť**, (A Family Affair, 1975)
* Death Times Three, 1985(po smrti)

V roku 1973 vyšla kuchárska kniha Nero Wolfe Cookbook s 225 pôvodnými receptami.

Ocenenie
--------

* 1959, Grand Master Award

Zdroj
-----

* *Tento článok je čiastočný alebo úplný preklad článku Rex Stout na anglickej Wikipédii.*
* 3x detektívny román, vydavateľstvo Beta-Dobrovský Ševčík Praha-Plzeň 1999

Autoritné údaje: * abART: 48410
* BnF: 11925625g
* GND: 11879907X
* ISNI: 0000 0001 0879 2864
* LCCN: n50010846
* NK ČR: jn19990008296
* VIAF: 24608302
* WorldCat: lccn-n50010846